ཅེས་ཞུས་པ་དང་བླ་མ་སེང་ཆེན་ཡིད་བཞིན་ནོར་བུའི་ཞལ་འཛུམ་མདངས་རྒྱས་བཞིན་ཡ་སེང་ལྕམ་དད་པ་ཅན་ཁྱོད་ཀྱིས་སྐྱ་ལོའི་ནོར་དང་ང་ཡི་མཛོད་ཆོས་ཕྱོགས་བཏང་བས་དོན་ཆེན་གྲུབ།ནོར་ཡང་བསོད་ནམས་བསགས་པས་འཕེལ།བསོད་ནམས་དང་སྦྱིན་པའི་སྟོབས་ནི་ཤིན་ཏུ་ཆེའོ།།ཁྱོད་ཀྱི་རྨི་ལམ་དང་སྣང་བའི་འཆར་སྒོ་རྣམས་ང་ལ་བཤད་པ་དེ་མ་ནོར་བ་ཡིན་པས་བཟང་།ངས་ཀྱང་ཁྱོད་ལ་རྩ་བ་དང་བཤགས་ཐབས་བསྟན་པས་ཉོན་ཅིག་གསུངས་ཏེ་མགུར་འདི་ཐེག་ཆེན་ཆོས་ཆར་འབེབ་གླུ་ལ་དྲངས་ནས་གསུངས་སོ།།ཨོཾ་མ་ཎི་པངྨེ་ཧཱུྃ།ཨ་ལ་ཨ་ལ་ཨ་ལ་རེད།།ཐ་ལ་ངག་གི་འགུགས་ལུགས་རེད།།ཀུན་བཟང་རྡོར་སེམས་ཤྲི་སེང་།།མཚོ་འཁྲུངས་རིག་འཛིན་པདྨ་འབྱུང་།།གཏེར་སྟོན་ཆེན་པོ་གླིང་པ་བརྒྱད།།རྗེ་འབངས་གྲུབ་ཐོབ་ཉི་ཤུ་ལྔ།།རྫོགས་ཆེན་བརྒྱུད་པའི་བླ་མ་ལ།།གསོལ་འདེབས་མཆོག་གི་དངོས་གྲུབ་སྩོལ།།བླ་མ་ཡི་དམ་མཁའ་འགྲོ་གསུམ།།སངས་རྒྱས་ཆོས་དང་དགེ་འདུན་གསུམ།།མདོ་སྡེ་རྒྱུད་སྡེ་སྔགས་སྡེ་གསུམ།།བསླུ་མེད་དཀོན་མཆོག་རྣམ་གསུམ་ལ།།སྙིང་ནས་གུས་པས་གསོལ་བ་འདེབས།།མ་བཅོས་གདོད་མའི་གནས་ལུགས་འདི།།མངོན་སུམ་རྟོགས་པར་བྱིན་གྱིས་རློབས།།ཨ་ཏི་རྫོགས་པ་ཆེན་པོ་འདི།།རྩོལ་མེད་ཡིན་པར་ཤེས་པར་ཤོག།མ་བཅོས་རང་སེམས་གཉུག་མ་འདི།།འགག་མེད་ཡིན་པ་ཤེས་པར་ཤོག།རང་རིག་སྐུ་གསུམ་ལྷུན་གྲུབ་འདི།།ལྷན་སྐྱེས་ཡིན་པ་རྟོགས་པར་ཤོག།ཞིང་ཕྱོགས་བཅུའི་དག་པ་རབ་འབྱམས་ནས།།མགོན་འགྲོ་བའི་དེད་དཔོན་གང་དག་ལ།།སྙིང་པདྨོའི་དབུས་ནས་གསོལ་བ་འདེབས།།མ་རྒན་སེམས་ཅན་ཐམས་ཅད་འདི།།མ་ལུས་འདྲེན་སྐལ་ལྡན་པར་ཤོག།སྤྱི་བོར་པདྨ་འབུམ་ཟླའི་སྟེང་།།དཔལ་སངས་རྒྱས་ཀུན་གྱི་ངོ་བོ་ཉིད།།དྲིན་འཁོར་མེད་གྲུབ་ཆེན་ཐང་སྟོང་རྒྱལ།།སྐུ་དཀར་སྔོན་ལྕང་ལོ་ལྷག་མ་ཁྲོལ།།དར་དཀར་དམར་ན་བཟའ་རླུང་གིས་བསྐྱོད།།སྨ་ར་ཨག་ཚོམ་དཀར་ལ་རིང་།།ཕྱག་གཡས་ཚེ་མདའ་ཕྱོགས་བཅུར་བསྐོར།།དྲང་སྲོང་རྣམས་ཀྱི་ཚེ་གཡང་འགུག།གཡོན་པས་མཉམ་བཞག་ཚེ་བུམ་འཛིན།།གྲུབ་ཐོབ་རྒྱ་མཚོའི་དབུས་ན་བཞུགས།།གསོལ་འདེབས་ཟབ་ལམ་མྱུར་བགྲོད་ཤོག།དཔལ་མགོན་མ་ཧཱ་ཀ་ལའི་ཚོགས།།ས་ལམ་བགྲོད་ལ་ཕྲིན་ལས་མྱུར།།དེ་བཞིན་བདག་གི་ཝེར་མ་རྣམས།།འགྲོ་བའི་དོན་ལ་མེར་རྩེ་མཛོད།།ས་འདིའི་ས་ངོ་མ་ཤེས་ན།།བསྒོམ་ཁང་སྟག་རྩེའི་ཡང་ཐོག་ནི།།ཐུན་ཁང་འོད་ཕུང་འཁྱིལ་བ་རེད།།མཇལ་ན་ངན་སོང་ཞི་བའི་གནས།།བསྒོམ་ན་ཉམས་རྟོགས་འཕེལ་བའི་ཁང་།།ང་འདྲ་ང་ངོ་མ་ཤེས་ན།།ཚེ་སྟོད་ཁྲམ་པ་ཇོ་རུ་ཟེར།།རྨ་ལུང་ཨ་བྲའི་སྟག་བདུད་ཡིན།།དོན་དུ་བསད་ཚད་དག་ཞིང་སྤར།།ཞོར་དུ་འདྲེ་རྒོད་དམ་ལ་བཏགས།།ཚེ་སྐེད་དམག་དཔོན་དགྲ་འདུལ་ཟེར།།ཞི་བས་ཐབས་ཀྱིས་མ་གྲོལ་བའི།།སྨོན་ལོག་བདུད་ཀྱི་རིགས་རྣམས་བཏུལ།།སྐལ་མེད་རེ་གཉིས་མ་གཏོགས་པར།།གཏན་དུ་བདེ་བའི་གནས་ལ་བཀོད།།ཆོས་མེད་མཐའ་འཁོབ་མུན་གླིང་ལ།།མདོ་སྔགས་བསྟན་པའི་རྒྱལ་མཚན་བཙུགས།།དམུ་རྒོད་གྱོང་པོའི་སེམས་ཅན་རྣམས།།བྱང་ཆུབ་སེམས་ཀྱིས་བརླན་པར་བྱས།།དགེ་བཅུའི་ཁྲིམས་ཀྱི་དར་སྲོལ་བཙུགས།།རྒྱལ་བའི་ལུང་ཟིན་གཏེར་ཁ་རྣམས།།དུས་ཐོག་བཏོན་ཏེ་འགྲོ་དོན་བཞག།ས་བཅུད་ཡུལ་བཅུད་རྒྱས་པའི་ཕྱིར།།བཀའ་གཏད་ལྷ་ཀླུ་གཉེན་ལ་བྱས།།སེམས་ཅན་རེ་བ་བསྐངས་པའི་ཕྱིར།།ཐམས་ཅད་ནོར་གྱིས་ཚིམ་པར་བྱས།།བསོད་ནམས་སྔོན་བསགས་འབྲས་བུ་དེ།།བགོས་པས་འདྲ་མཉམ་མི་གནས་ཏེ།།གནས་སྐབས་ཐམས་ཅད་ཚིམས་པར་བྱས།།མཐའ་རྫོང་ཆེན་པོ་བཅོ་བརྒྱད་ཕབ།།ལོངས་སྤྱོད་ཅན་གྱི་རྫོང་ཕྲན་བདུན།།དཔུང་བཙན་རྫོང་ཆུང་བཅུ་གསུམ་བཅས།།མ་ལུས་དབང་དུ་བསྒྱུར་བའི་རྗེས།།མངོན་སྤྱོད་དྲག་ལས་ཚར་བའི་ཚུལ།།ཚེ་སྨད་བླ་མ་སེང་ཆེན་ཞེས།།རྒྱ་དཀར་ནག་བོད་གླིང་གཙོ་བྱས་པའི།།ཆོས་བྱེད་སློབ་མ་འབུམ་བཅུ་ལ།།གསང་སྔགས་ཉེ་བརྒྱུད་ཟབ་ཆོས་བསྟན།།ཉམས་རྟོགས་འབྲས་བུ་ཆེ་ཆུང་དང་།།རྟགས་དང་མཚན་མ་མྱུར་དལ་ལས།།འབྲས་བུ་མེད་པ་གཅིག་ཀྱང་མེད།།དེ་དཀོན་མཆོག་བདེན་པའི་མཐུ་སྟོབས་དང་།།རྗེ་པདྨ་འབྱུང་གནས་བྱིན་རླབས་རེད།།གླུ་འདིའི་གླུ་ངོ་མ་ཤེས་ན།།ཐེག་ཆེན་ཆོས་ཆར་འབེབས་གླུ་ཡིན།།དེ་ནས་རིགས་ལྡན་དགའ་བའི་གྲོགས།།ཁྱོད་ཀྱིས་དོན་ཆེན་ཞུས་པ་བཟང་།།ང་ཡིས་ལེགས་པར་བཤད་ཀྱིས་ཉོན།།སྐྱ་ལོ་ཕྱུག་གི་རྩ་བ་དང་།།བདག་གི་བཀོར་མཛོད་ཐམས་ཅད་བཅས།།མཁོ་དགོས་མེད་པའི་སྒྱུ་མ་ཡིན།།སྒྱུ་མའི་ནོར་ལ་སྙིང་པོ་མེད།།བསགས་ཆེ་ན་ཡི་དྭགས་སྐྱེ་བའི་རྒྱུ།།སྲེད་ཆེ་ན་སྡིག་པ་འཕེལ་བའི་གཞི།།ཆོས་ཕྱོགས་བཏང་བས་དོན་དང་ལྡན།།ད་དུང་ཅུང་ཟད་མ་ལུས་པར།།དམ་པའི་ཆོས་ཀྱི་རྩ་བར་ཐོངས།།དགྲ་འཆི་བདག་ནམ་ཡོང་ཆ་མེད་པས།།བྱ་རྒྱལ་འཕུར་ཤུལ་ཚང་འདྲ་དགོས།།ཆོས་པ་ཤི་བའི་རྗེས་ཤུལ་ལ།།དངོས་པོ་མེད་ན་འཁྲི་བ་མེད།།འཁྲི་བ་འཛིན་པ་འཁྲུལ་བ་གསུམ།།མཐོ་རིས་འགྲོ་བའི་གེག་ཡིན་པས།།དེ་རྣམས་མེད་པའི་འགྲོ་གྲབས་དགོས།།དེ་ནས་སེང་ལྕམ་དད་པ་ཅན།།བསྒོམ་ལ་ཨུ་ཚུགས་ཕོངས་སེམས་དང་།།འབད་པ་དྲག་བརྩོན་བྱེད་རྒྱུ་མེད།།བསྒོམ་འཛིན་ཞེན་ཆེ་ན་བར་ཆད་ཡོང་།།བསྒོམ་པ་མ་ཡིན་གོམས་པ་ཡིན།།བཅིངས་པ་མ་ཡིན་བཀྲོལ་བ་ཡིན།།འཛིན་པ་མ་ཡིན་སྟོང་པ་ཡིན།།སྣང་བ་གང་ཤར་འཛིན་མེད་ཐོངས།།བླ་མ་དུས་གསུམ་སངས་རྒྱས་ལ།།འདུ་བྲལ་མེད་པར་གསོལ་བ་ཐོབ།།གཡེང་མེད་སེམས་ཀྱི་ངོ་བོར་བལྟོས།།དད་པ་དག་སྣང་མོས་གུས་གསུམ།།བྱིན་རླབས་འཇུག་པའི་རྩ་བ་ཡིན།།རྩ་བ་དེ་གསུམ་མ་ལྡན་ན།།གདམ་ངག་གི་གཉེན་པོ་འཐོབ་རྒྱུ་མེད།།གསང་སྔགས་ཆོས་ནི་ཤིན་ཏུ་ཟབ།།དམ་ཚིག་ཚུལ་བཞིན་མ་སྲུང་ན།།ཡེ་ཤེས་མཁའ་འགྲོས་བཀའ་ཆད་ཡོང་།།ཉོན་མོངས་སྒྲིབ་པ་མ་དག་ན།།ཐེག་ཆེན་སྣོད་དང་ལྡན་ལེ་མིན།།བླ་མ་ཡི་དམ་མཁའ་འགྲོ་གསུམ།།གཅིག་ཏུ་སྒྲིལ་ལ་གསོལ་བ་ཐོབ།།དགྲ་གཉེན་ལས་དང་སྙན་མིན་གཏམ།།བྱ་བ་རྟོག་པ་ཅི་འཆར་ཡང་།།དབྱེར་མེད་ངང་དུ་གུ་ཡངས་ཐོངས།།ལྟ་བ་ནམ་མཁའ་གཡའ་དག་ལ།།མཐའ་དབུས་མེད་པའི་བསྒོམ་ཞིག་གྱིས།།རིགས་དྲུག་སེམས་ཅན་མ་ལུས་པར།།ཐམས་ཅད་འདྲེན་པའི་སེམས་བསྐྱེད་གྱིས།།བླ་མ་མཇལ་དང་གདམ་ངག་ཐོབ།།བསྒྲུབ་པའི་གོ་སྐབས་ཐོབ་པ་འདིར།།སྐལ་བཟང་ཡིན་པས་དགའ་བ་གྱིས།།དམྱལ་བ་ཡི་དྭགས་དུད་འགྲོ་དང་།།ལྷ་མ་ཡིན་དང་ཚེ་རིང་ལྷ།།ཆོས་མེད་མཐའ་འཁོབ་ཀླ་ཀློ་བཅས།།ཤིན་ཏུ་ཡ་ངའི་གནས་ངན་ལས།།མྱུར་དུ་ཐར་བའི་སྨོན་ལམ་རྒྱོབ།།དཔལ་ཀུན་ཏུ་བཟང་པོའི་ཐུགས་ཀ་རུ།།སྐད་ཅིག་གིས་གྲོལ་རྒྱུར་འདུ་ས་གཏོད།།བླ་མའི་བྱིན་རླབས་ངང་གིས་འཇུག།བྱེད་པོ་བླ་མའི་བྱིན་རླབས་ཀྱིས།།བསྒོམ་འཆུགས་མེད་ཉམས་རྟོགས་འཕེལ་ནས་ཡོང་།།བླ་མ་ལས་ལྷག་པའི་སངས་རྒྱས་མེད།།དུས་གསུམ་སངས་རྒྱས་ཐམས་ཅད་ཀྱི།།ངོ་བོ་ཀུན་འདུས་བླ་མ་ཡིན།།དད་པ་མོས་གུས་ལྡོག་མེད་ཀྱིས།།རྒྱུན་དུ་གསོལ་བ་བཏབ་པས་ན།།ཉམས་རྟོགས་འཕེལ་རྒྱུར་གདོན་མི་ཟ།།ཉམས་དང་སྣང་བ་རྨི་ལམ་གསུམ།།བྱུང་ཡང་རང་གི་སེམས་ལས་བྱུང་།།ཐིམ་ཡང་རང་གི་སེམས་ལ་ཐིམ།།རླངས་པ་ན་བུན་སྨུག་པ་གསུམ།།བྱུང་ཡང་རྒྱ་མཚོའི་ཀློང་ལས་བྱུང་།།ཐིམ་ཡང་རྒྱ་མཚོའི་ཀློང་ལ་ཐིམ།།ཞེ་སྡང་ང་རྒྱལ་ཕྲག་དོག་གསུམ།།སྐྱེས་པ་སྡིག་པའི་སྟོབས་ཀྱིས་འཕེལ།།ཞི་བ་སྐུ་གསུམ་ཀློང་དུ་ཞི།།དེ་བཞིན་གནས་ལུགས་གཏན་ལ་ཕབ།།སེང་ལྕམ་སྡིག་པའི་རྩ་བ་ནི།།ཚེ་སྟོད་ཧོར་ཡུལ་འཁྱར་བའི་དུས།།གུར་དཀར་སྟག་ཞུ་རྒྱལ་པོ་ལ།།འགྱུར་མེད་རྟེན་ལ་མནའ་ཡང་བཞག།བཤགས་པ་མ་བྱས་སྡིག་པ་ལྷག།ཚེ་འདིར་བཤགས་པ་མ་བྱས་ན།།སྐྱེ་བ་བཟང་ཡང་དམྱལ་བར་ལྟུང་།།མཉམ་མེད་ཐུབ་པའི་དབང་པོ་ལ།།སེམས་ཅན་ཀུན་གྱི་དོན་གྱི་ཕྱིར།།མོའུ་འགལ་བུ་ཡིས་བཤགས་ཐབས་ཞུས།།མནའ་བཤགས་རིན་ཆེན་ཕྲེང་བ་བསྟན།།དེ་ནི་བཤགས་པའི་རྒྱལ་པོ་ཡིན།།རིན་ཆེན་གསེར་གྱིས་གླེགས་བམ་བྲིས།།སངས་རྒྱས་སྟོང་གི་མཚན་འབུམ་དེ།།དངུལ་དང་མཚལ་གྱིས་གླེགས་བུམ་བྲིས།།རྡོ་རྗེ་སེམས་དཔའི་སྐུ་བརྒྱ་བཞེངས།།དེ་ནས་མ་ལུས་བྱང་བར་འགྱུར།།ངས་གུར་དཀར་རྒྱལ་པོ་བསྒྲལ་བའི་རྗེས།།བྱེའུར་སྤྲུལ་ཏེ་གདུང་གསེབ་ཡིབ།།ཁྱོད་གང་སར་བལྟས་ནས་ཕྱིར་ལོག་དུས།།ཧོར་རྗེ་བསྒྲལ་བས་སྡུག་བསྔལ་གྱིས།།སྨོན་ལམ་ལོག་པས་གྲི་བསྐོར་འཕངས།།བྱེའུའི་སྒྲོ་གཏོར་བཀྲོངས་པར་ཉེ།།ང་ནི་རྒྱལ་བ་རིགས་གསུམ་དངོས།།གྲི་བསྐོར་འཕངས་པ་མཚམས་མེད་ལས།།ངའི་མདུན་བཤགས་པ་མ་བྱས་ན།།ལྷ་མིན་འཐབ་རྩོད་ཡུལ་དུ་སྐྱེས།།མི་ལོ་ལྔ་བརྒྱའི་རིང་གང་དུ།།མཚོན་ཆས་གཏུབ་སྟེ་ཤི་གྲངས་མང་།།དེ་ནི་ལས་ཀྱིས་སྟོབས་ཡིན་པས།།ཁྱོད་སྐྱེ་བ་མཐོ་ཡང་ལྡོག་ཐབས་མེད།།ད་ལྟར་བཤགས་ཐབས་ངས་བསྟན་ཏོ།།སྐུ་གདུངས་མཆོད་རྟེན་ཆ་བརྒྱད་བཞེངས།།མདོ་སྡེ་སྐལ་བ་བཟང་པོ་དེ།།རིན་ཆེན་གསེར་གྱིས་གླེགས་བམ་བྲིས།།དད་ལྡན་འདུས་པ་རྒྱ་མཚོ་ལ།།བསྙེན་བཀུར་མང་ཇ་དར་འགྱེད་ཐོངས།།རྡོར་སེམས་ཀུན་རིག་མི་འཁྲུགས་པ།།སངས་རྒྱས་སྨན་བླ་འོད་དཔག་མེད།།དེ་བཞིན་སྤྱན་རས་གཟིགས་དབང་སྐུ།།རིན་ཆེན་གསེར་གྱིས་ན་བཟའ་གསོལ།།ཚ་ཚ་རྡོ་འབུམ་ཇོ་དར་སོགས།།བྱིན་རླབས་ཆེ་བས་གྲངས་མང་བཞེངས།།སྲོག་ཆགས་འབུམ་གསུམ་ཚེ་ཐར་གྱིས།།མཆོད་རྟེན་གཙུག་ལག་ཉམས་རལ་ལ།།ཞིག་གསོ་དང་ནས་དཀར་རྩི་གསོལ།།མ་ལུས་དག་པའི་འདུ་ས་གཏོད།།དེ་ནས་ཡོངས་སུ་བྱང་བར་འགྱུར།།ཅེས་བཀའ་བསྩལ་བ་དང་དགེ་མ་འབྲུག་མོས་ལེགས་སོ་ཞུས་ནས་སངས་རྒྱས་དངོས་ཀྱི་འདུ་ཤེས་སྐྱེས་ཏེ་ཉིན་དེ་ནས་བཟུང་བཀའ་དོན་རྣམས་མྱུར་དུ་བསྒྲུབ་རྒྱུའི་ཐུགས་ཐག་བཅད་དོ།།